พฤติกรรมการซื้อรถยนต์ในโลกนี้ กำลังเปลี่ยนไป
หากเรามาดูบริษัทที่มูลค่าสูงสุด 5 อันดับแรกในกลุ่มธุรกิจ “เคลื่อนย้ายผู้คน” ในโลกนี้ Tesla 18.6 ล้านล้านบาท Toyota 7.2 ล้านล้านบาท Volkswagen 4.9 ล้านล้านบาท Daimler 3.2 ล้านล้านบาท Uber 3.0 ล้านล้านบาท  เรื่องที่น่าสนใจก็คือ Uber ที่แม้จะไม่ได้เป็นผู้ผลิตรถยนต์  แต่ทำธุรกิจเกี่ยวข้องกับการเคลื่อนย้ายผู้คนเหมือนกัน  ได้ก้าวขึ้นมาติด 1 ใน 5 แล้ว
4 มิ.ย. 2564

พฤติกรรมการซื้อรถยนต์ในโลกนี้ กำลังเปลี่ยนไป /โดย ลงทุนแมน
หากเรามาดูบริษัทที่มูลค่าสูงสุด 5 อันดับแรกในกลุ่มธุรกิจ “เคลื่อนย้ายผู้คน” ในโลกนี้
Tesla 18.6 ล้านล้านบาท
Toyota 7.2 ล้านล้านบาท
Volkswagen 4.9 ล้านล้านบาท
Daimler 3.2 ล้านล้านบาท
Uber 3.0 ล้านล้านบาท
จากตรงนี้ จะเห็นได้ว่านอกจาก Tesla ที่เป็นผู้ผลิตรถยนต์ไฟฟ้า ซึ่งถือเป็นผู้นำนวัตกรรมแห่งอนาคต และตลาดให้มูลค่ามากที่สุด
อีกเรื่องที่น่าสนใจก็คือ Uber ที่แม้จะไม่ได้เป็นผู้ผลิตรถยนต์ 
แต่ทำธุรกิจเกี่ยวข้องกับการเคลื่อนย้ายผู้คนเหมือนกัน 
ได้ก้าวขึ้นมาติด 1 ใน 5 แล้ว
DiDi ที่ทำธุรกิจคล้ายกัน แต่อยู่ในประเทศจีน
ก็ถูกประเมินมูลค่าอยู่ในระดับเดียวกันกับ Uber
แล้ว Uber กับ DiDi จะกลายเป็นความท้าทาย
ของเหล่าผู้ผลิตรถยนต์อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
อุตสาหกรรมยานยนต์ ถือเป็นอุตสาหกรรมหนึ่งที่มีขนาดใหญ่เป็นอันดับต้น ๆ ของโลก
ซึ่งคาดการณ์ว่ามีมูลค่าตลาดกว่า 160 ล้านล้านบาท
ปัจจุบันเรามีวิธีการเดินทางมากมาย ตั้งแต่ขี่จักรยาน ขี่จักรยานยนต์ นั่งวินมอเตอร์ไซค์ นั่งแท็กซี่
รถเมล์ รถตู้ เครื่องบิน รถไฟ และอื่น ๆ นับไม่ถ้วน
แต่จากการสำรวจก็พบว่า การเดินทางด้วยรถยนต์ส่วนตัวยังคงเป็นที่นิยมมากที่สุด
หากเราวัดการใช้พาหนะด้วยระยะทาง 
สำหรับการเดินทางทุก ๆ 10 กิโลเมตร
 
การเดินทางโดยรถยนต์ส่วนตัวของชาวอเมริกันคิดเป็น 8 กิโลเมตร
ชาวยุโรปอยู่ที่ 7 กิโลเมตร ในขณะที่ชาวจีน 6 กิโลเมตร
แต่หากดูสถิตินี้อย่างละเอียด จะพบว่าการเดินทางส่วนใหญ่
เกิดจากการเดินทางไปยังที่ชานเมืองหรือพื้นที่ชนบท 
ซึ่งรถยนต์ส่วนตัวส่วนใหญ่จะเป็นคำตอบของเรื่องนี้
ประเด็นที่น่าคิดคือ หากระบบการขนส่งชานเมือง
และชนบทพัฒนาได้เท่ากับในเมืองแล้ว
แนวโน้มการใช้รถยนต์ส่วนตัวจะเปลี่ยนไปขนาดไหน ?
จากรายงานของ The Economist ระบุว่า ถ้าหากมาดูในหัวเมืองขนาดใหญ่
จะพบว่าการซื้อรถยนต์มาเป็นของตัวเองกำลังถดถอยลง และกำลังถูกแทนที่
ด้วยวิธีการขนส่งในรูปแบบใหม่ ๆ
โดยการขนส่งรูปแบบใหม่ในที่นี้ก็เช่น Uber, DiDi, Lyft และ Grab 
แพลตฟอร์มบริการเรียกรถที่เรารู้จักกันดี
นอกจากนี้ ก็ยังมีบริการอื่น ๆ อีก เช่น
Zipcar ที่ช่วยให้ผู้คนสามารถเช่ารถได้เป็นรายชั่วโมงหรือแม้แต่เช่าเป็นรายนาที
ซึ่งปัจจุบันมีผู้สมัครสมาชิกเกิน 1 ล้านคนในสหรัฐอเมริกาเป็นที่เรียบร้อยแล้ว
Turo เป็นแพลตฟอร์มให้บริการแบ่งปันรถยนต์แบบเพียร์ทูเพียร์
ที่มีรถยนต์ 450,000 คันลงทะเบียนอยู่ในแพลตฟอร์ม
BlaBlaCar เชื่อมโยงคนขับกับผู้คนที่ต้องการเดินทางไปเส้นทางเดียวกัน
มีผู้สมัครสมาชิกประมาณ 87 ล้านคน และให้บริการครอบคลุมถึง 22 ประเทศ
ซึ่งในประเทศไทยก็มีแพลตฟอร์มที่คล้าย ๆ กัน ชื่อว่า Liluna
นอกจากรูปแบบรถยนต์แล้ว ยังมีบริการเช่าจักรยานและสกูตเตอร์ไฟฟ้า
โดยรูปแบบการเดินทางทั้งหมดนี้ กำลังมาส่งเสริมซึ่งกันและกันมากขึ้น
นึกภาพว่าเรากดใช้ Grab ในการเรียกวินมอเตอร์ไซค์ เพื่อมาขึ้นขนส่งสาธารณะ
หลังจากนั้นเราก็อาจใช้สกูตเตอร์ไฟฟ้าในการเดินทางระยะสั้น ๆ 
ซึ่งเห็นได้ว่าสร้างความรวดเร็วและความสะดวกสบายมากยิ่งขึ้น
แม้ว่าสิ่งเหล่านี้จะยังเห็นไม่ได้ชัดในประเทศไทย
แต่หลาย ๆ ประเทศเริ่มมีแนวโน้มที่เป็นเช่นนี้
อย่างประเทศเยอรมนี Deutsche Bahn บริษัทรถไฟของรัฐ
มีแอปพลิเคชันที่ช่วยให้ผู้โดยสารใช้ตัวเลือกการเดินทางที่หลากหลาย
หรืออย่างประเทศฟินแลนด์เองก็มีแอปพลิเคชันที่รวบรวมการขนส่งทั้งหมด
ตั้งแต่ขนส่งสาธารณะ แท็กซี่ จักรยาน และรถยนต์ไว้ในแอปพลิเคชันเดียว
ถึงแม้ว่าประเทศไทยเอง อาจจะยังไม่ได้เป็นเหมือนประเทศที่กล่าวมา 
แต่ก็เห็นได้ว่า พฤติกรรมของผู้คนในปัจจุบันมีการเปลี่ยนแปลงไปเช่นกัน
สังเกตได้จากข้อมูลของ LINE MAN TAXI ที่มียอดใช้บริการถึง 3 ล้านครั้งต่อปี
ซึ่ง IHS Markit หรือบริษัทผู้ให้บริการวิเคราะห์ข้อมูลระดับโลก 
คาดการณ์ว่า ตลาดการขนส่งในรูปแบบใหม่พวกนี้ 
จะมีมูลค่าถึง 12 ล้านล้านบาท ภายในปี 2030
และ KPMG คาดว่าอาจกินส่วนแบ่งการตลาดถึง 40% 
ของธุรกิจที่เกี่ยวกับการขนย้ายคนในปี 2050
จากเรื่องทั้งหลายเหล่านี้ ทำให้เห็นว่าผู้บริโภคกำลังมีทางเลือกมากยิ่งขึ้น
และอีกนัยหนึ่งก็มีโอกาสทางธุรกิจอีกมหาศาลด้วย
 
ซึ่งหากผู้ผลิตรถยนต์ไม่เริ่มทำอะไร 
ก็อาจจะส่งผลเสียในอนาคตได้เช่นกัน
แต่อย่างไรก็ตาม เหล่าผู้ผลิตรถยนต์ก็ไม่ได้นิ่งเฉย
และเรื่องดังกล่าวอาจเป็นเหตุผลที่ทำให้
ผู้ผลิตรถยนต์บางรายเริ่มมีการปรับตัวเป็นให้บริการเช่ารถรายเดือนมากขึ้น
โดยเจาะกลุ่มเป้าหมายคือ กลุ่มผู้ที่อาศัยอยู่ในเมือง ซึ่งอยู่ในวัย Millennial
อย่างเช่น Volvo มีค่าบริการรายเดือนเริ่มต้นที่ 19,000 บาท
Audi และ Lexus มีค่าบริการรายเดือนที่ 31,000 บาท
ซึ่งเป็นการเช่ารถยนต์สำหรับนำมาใช้โดยเฉพาะ รวมค่าใช้จ่ายครบทุกอย่าง ยกเว้นน้ำมัน
หรือผู้ผลิตรถยนต์บางรายก็เลือกที่จะเข้าไปลงทุน
ในเหล่าสตาร์ตอัปที่เกี่ยวกับการขนส่งแทน 
ไม่ว่าจะเป็น General Motors ลงทุน 500 ล้านดอลลาร์สหรัฐใน Lyft ผู้ให้บริการเรียกรถแท็กซี่
Volkswagen ลงทุน 300 ล้านดอลลาร์สหรัฐใน Gett ซึ่งเป็นแอปพลิเคชันเรียกรถแท็กซี่ของยุโรป
รวมถึง Toyota ก็ได้ลงทุนทั้งใน Uber, DiDi และ Grab
นอกจากนี้ ผู้ผลิตรถยนต์หลายรายเริ่มสร้างช่องทางออนไลน์ขายตรงถึงลูกค้า
แทนที่จะพึ่งพิงกับตัวแทนจำหน่าย เหมือนอย่างที่ Tesla กำลังทำ
เพราะอนาคตการขายรถยนต์หนึ่งคัน
จะไม่ใช่แค่การขายเพียงครั้งเดียวแล้วจบเหมือนอย่างในอดีต
เพราะมีแนวโน้มว่าผู้ประกอบการ จะมีการสร้าง Ecosystem 
ผ่านการให้บริการในหลายรูปแบบ เพื่อดึงให้ลูกค้าอยู่กับบริษัทนานขึ้น
แม้ว่าผู้ผลิตรถยนต์กำลังปรับตัวอย่างมากมาย แต่ใช่ว่าทุกโครงการจะสำเร็จ
Ford ยกเลิกโครงการ Chariot บริการรถมินิบัสร่วมกัน ในปี 2019 
ในปีถัดมา Maven บริการแชร์รถและการเช่าแบบเพียร์ทูเพียร์ของ General Motors ก็ถูกปิดตัวลงไป
ถึงตรงนี้ เราก็คงสรุปได้ว่าธุรกิจที่ให้บริการเคลื่อนย้ายผู้คน
กำลังอยู่ในยุคเปลี่ยนผ่าน ทั้งในเชิงพลังงาน
ที่เปลี่ยนจากพลังงานฟอสซิลเป็นพลังงานไฟฟ้า
รวมถึงพฤติกรรมของผู้บริโภค
ที่ในอนาคตอาจจะไม่ได้ถามกันว่าจะซื้อรถยี่ห้ออะไร
แต่กลายเป็นว่าเราจะใช้บริการอะไรดี ให้ไปถึงจุดหมายได้อย่างมีประสิทธิภาพมากที่สุด
หากพฤติกรรมของผู้บริโภคหันไปใช้บริการกลุ่มธุรกิจขนส่งรูปแบบใหม่มากยิ่งขึ้น 
อุตสาหกรรมผู้ผลิตยานยนต์ก็จะแย่ลง
และบังเอิญเหมือนกันว่าเศรษฐกิจภาคการส่งออกของไทยเอง
ก็มีสัดส่วนที่เกี่ยวข้องกับการผลิตรถยนต์และชิ้นส่วนรถยนต์มูลค่ามหาศาล
หากโลกเรากำลังหันเข้าหาโลกการเคลื่อนย้ายผู้คนแบบใหม่
แล้วธุรกิจเหล่านี้ จะเป็นอย่างไร ก็ถือเป็นเรื่องที่น่าติดตาม..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
 
-
 
-
 
-
 
-
 
-